รัฐบาลพร้อมรับมือแก้วิกฤตมลพิษฝุ่นละออง PM2.5 ย้ำความร่วมมือของประชาชนจะแก้วิกฤตได้
พลเอก ประวิตร วงษ์สุวรรณ รองนายกรัฐมนตรี เปิดเผยภายหลังการประชุมคณะกรรมการสิ่งแวดล้อมแห่งชาติ (กก.วล.) ครั้งที่ 1/2563 ว่า การประชุมวันนี้ (23 ม.ค.2563) ได้หารือส่วนราชการและภาคส่วนที่เกี่ยวข้องในการยกระดับมาตรการในการป้องกันและแก้ไขปัญหามลพิษจากฝุ่นละอองในช่วงสถานการณ์วิกฤต ตามที่กระทรวงทรัพยากรธรรมชาติและสิ่งแวดล้อม เสนอคณะรัฐมนตรีเมื่อวันที่ 21 มกราคม 2563 เพื่อมอบหมายหน่วยงานรับผิดชอบดำเนินการโดยเร่งด่วน         พลเอกประวิตร กล่าวว่า ที่ประชุมเห็นชอบร่วมกันว่า ต้องสร้างการรับรู้และความร่วมมือกับประชาชน ในการแก้ไขปัญหามลพิษจากฝุ่นละออง PM2.5 โดยการบังคับการใช้กฎหมายอย่างเข้มงวด จัดตั้ง"วอร์รูม" ที่กรมควบคุมมลพิษ เพื่อทำหน้าที่รายงานข้อมูลคุณภาพอากาศ ดูแล เฝ้าระวัง ให้ข้อมูลกับประชาชน และจัดตั้งคณะทำงานประสานงานเพื่อติดตามและแจ้งเตือนสถานการณ์ฝุ่นละอองอย่างต่อเนื่อง  ทั้งนี้รัฐบาลพร้อมจะสนับสนุนในการแก้ไขปัญหาอย่างเต็มที่        ด้าน พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวย้ำว่า ประชาชนจำเป็นต้องรับรู้ว่าฝุ่นละออง PM2.5 มีโทษและส่งผลร้ายทำลายสุขภาพจริง (ตามที่กระทรวงสาธาณสุขยืนยันข้อมูล) เมื่อเกิดวิกฤตฝุ่นละออง หน่วยงานที่เกี่ยวข้องต่างๆ จะดำเนินการตามแผนปฏิบัติการ "การแก้ไขปัญหามลพิษด้านฝุ่นละออง" ที่ได้กำหนดไว้  สิ่งที่สำคัญคือความตระหนักถึงผลเสีย และความร่วมมือจากประชาชน         สำหรับมาตรการในส่วนของกระทรวงมหาดไทย สั่งการให้จังหวัดและองค์กรปกครองส่วนท้องถิ่น สร้างการรับรู้ ความเข้าใจแก่ประชาชน ควบคู่กับการบังคับใช้กฎหมาย รวมทั้งมาตรการอื่นๆ เช่น การควบคุมการเผาในที่โล่ง การก่อสร้างและกิจกรรมอื่นๆ ที่ทำให้เกิดฝุ่นอย่างเข้มงวด